《易㬢侯自楚致讯因寄诸子近艺》
明代·凌义渠

江汉纪南国，精灵何皦皦。百物府其中，云霞以为表。

盛满泄文章，猥大不能少。易生有私忧，研心及昏晓。

淳意准奇思，循循以自考。谓予言不谬，避人相追讨。

疑时眦欲张，笑来头屡掉。其所偕游者，人人领慧早。

共知宝其天，一朴藏馀巧。爪揽透血痕，孰云兹技小。

片纸涉江来，岁莫新怀抱。蜡梅破微馨，映之香逾矫。

一读一寻思，字字耐深杳。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。